Diari Oficial de la Generalitat Valenciana


Sumari del DOGV 2254, del 27-04-1994 (1994/831248)

ORDRE de 25 de març de 1994, de la Conselleria d'Educació i Ciència, per la qual es convoquen ajudes i beques destinades a projectes d'investigació i innovació educativa i projectes de desenvolupament curricular.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/25/(3)/dof/vci/html**

### Dades del document

Número de DOGV
:   2254

Data del DOGV
:   27-04-1994

Secció del DOGV
:   DISPOSICIONS GENERALS

Número del document
:   1994/831248


Data del document
:   25-03-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 25 de març de 1994, de la Conselleria d' Educació i Ciència, per la qual es convoquen ajudes i beques destinades a projectes d'investigació i innovació educativa i projectes de desenvolupament curricular. [94/2373]  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 59, preveu que les administracions educatives fomentaran la investigació i afavoriran l'elaboració de projectes que incloguen innovacions curriculars, metodològiques, tecnològiques i didàctiques.  
Amb aquest fi, la Conselleria d'Educació i Ciència es proposa estimular la investigació educativa amb la finalitat que genere actituds reflexives i comprensives sobre la pràctica docent, a més de pretendre potenciar els treballs encaminats a proposar criteris i orientacions per a realitzar adaptacions curriculars, elaborar materials didàctics que garantesquen i donen suport a l'ús del currículum com a instrument d'investigació, i també l'aprofundiment en diversos camps del coneixement i l'ampliació d'estudis que repercutesquen en la millora del sistema educatiu.  
A fi de fomentar la investigació i la innovació educativa, es convoquen ajudes i beques destinades a la realització de projectes que tracten d'estudis teòrics o empírics al voltant de temes educatius realitzats amb rigor científic, i experiències innovadores desenvolupades en qualsevol nivell del sistema educatiu.  
Les ajudes i les beques que ha de percebre el professorat en activitat dels centres docents públics no universitaris per a la seua formació seran articulades per mitjà de línies de subvenció tal i com indica la disposició addicional vuitena punt 2 de la Llei 6/1993 de 31 de desembre de pressupostos de la Generalitat Valenciana.  
Per tot això, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria  
Convocar un concurs d'ajudes i beques a projectes d'investigació i innovació educativa i projectes de desenvolupament curricular en l'àmbit territorial de la Comunitat Valenciana, i aprovar les bases per les quals es regirà aquesta convocatòria i que s'inclouen a l'annex I.  
Segon. Finançament  
Les ajudes i les beques esmentades seran sufragades a càrrec de la línia pressupostària 4.05 del programa 421.30 del pressupost de 1994, per un import màxim de 51.058.900 PTA.  
Tercer. Resolució  
El termini màxim per a resoldre les sol·licituds que formulen els interessats serà de tres mesos. Si no s'hi dicta resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
   
DISPOSICIONS FINALS   
Primera  
Es delega en la Direcció General d'Ordenació i Innovació Educativa la facultat de resoldre aquesta convocatòria, i se l'autoritza a adoptar les mesures que calguen per al compliment i desplegament d'aquesta ordre i resoldre totes les incidències que es plantegen en la interpretació i l'execució.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 25 de març de 1994  
El conseller d'Educació i Ciència,  
JOAN ROMERO GONZÁLEZ   
ANNEX I  
Bases de les ajudes i de les beques a projectes d'investigació i innovació educativa i projectes de desenvolupament curricular  
Primera. Objectiu i durada  
L'objectiu d'aquesta convocatòria és estimular la investigació i innovació educatives de manera que genere actituds reflexives i comprensives de la pràctica docent, a més de potenciar els treballs encaminats a la realització de projectes.  
Aquests projectes podran iniciar-se al llarg del curs escolar 1993-94, i desenvolupar-se durant l'any 1994.  
Segona. Participants  
- El personal docent que està en situació de servei actiu o que exerceix funcions de suport escolar en centres públics de nivell no universitari dependents de la Conselleria d'Educació i Ciència o en centres privats concertats de nivell no universitari de la Comunitat Valenciana.  
- El personal laboral especialista dependent de la Conselleria d'Educació i Ciència, i que presta els seus serveis en centres d'aquesta conselleria.  
- El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria d'Educació i Ciència.  
Les ajudes econòmiques i les beques per a la realització del projecte podran sol·licitar-se de manera individual o per grup de treball.  
Si se sol·licita en equip de treball, aquest ha de tenir un màxim de vuit components, es podrà augmentar aquest nombre sempre que estiga degudament raonat i la comissió de selecció ho autoritze.  
Quan el projecte siga presentat per un equip o grup de persones, s'hi adjuntarà la relació nominal d'aquests, tal com s'indica en el model de sol·licitud a l'annex III de l'ordre. Si el projecte es presenta per un equip cal nomenar-ne un coordinador/a entre els components del grup.  
Tercera. Requisits  
Les instàncies de sol·licitud s'ajustaran al model que s'indica en l'annex III, i s'hi adjuntaran els documents següents, original i còpia:  
1. Projecte en què s'especificarà:  
1.1 Títol del projecte.  
1.2 Objectius.  
1.3 Justificació.  
1.4 Metodologia de treball i etapes en el desenvolupament. Durada.  
1.5 Proposta d'avaluació final del projecte.  
1.6 Idoneïtat de l'organisme o expert en la matèria que avala el projecte, sols en cas de presentar aval.  
2. Pressupost detallat i explicitat, on es detallarà:  
2.1 Material fungible.  
2.2 Bibliografia.  
2.3 Despeses ocasionades per a treballs especialitzats.  
2.4 Altres recursos necessaris per a la realització del projecte. Aquests han d'estar expressament aprovats per la comissió de selecció.  
Quarta. Sol·licituds i documentació  
1. Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa, segons el model de l'annex III.  
2. La presentació de sol·licituds i documentació es realitzarà al Registre General de la Conselleria d'Educació i Ciència i de les direccions territorials d'educació, als centres d'informació, iniciatives i reclamacions de la Generalitat Valenciana, o a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-la, mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.   
3. El termini de presentació serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.  
Cinquena. Comissió de selecció  
La selecció de les sol·licituds serà realitzada per una comissió presidida pel cap del Servei de Formació del Professorat, o persona en qui delegue, i constituïda per:   
- El cap del Servei de Programes Curriculars, o persona en qui delegue.   
- Els/les caps del servei territorial d'educació de les direccions territorials d'educació d'Alacant, Castelló i València.  
- Un inspector/a d'educació designat, pel director general d'Ordenació i Innovació Educativa.   
- Un director/a de CEP, designat pel director general d'Ordenació i Innovació Educativa.  
- Dos professors/res en activitat de centres públics d'ensenyament no universitari, designats pel director general d'Ordenació i Innovació Educativa.   
Hi actuarà com a secretari/ària, amb veu però sense vot, un/a funcionari/ària de la Direcció General d'Ordenació i Innovació Educativa.  
A les reunions de la comissió podrà assistir, amb veu però sense vot, un/a representant de cadascun dels sindicats que formen part de la Mesa Sindical Sectorial d'Educació.   
La comissió ajustarà la seua actuació al que estableixen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú.  
La comissió podrà disposar la constitució de comissions especialitzades tan sols a l'efecte de col·laborar en la valoració dels projectes dels candidats/es.  
Sisena. Selecció  
La comissió de selecció valorarà els projectes segons la puntuació del barem que figura com a annex II d'aquesta convocatòria, d'acord amb els següents criteris de selecció:  
1. Claredat, coherència i qualitat tècnica del projecte (màxim 2 punts).  
2. Concreció del projecte i utilitat d'aquest per a incorporar-lo al PCC, i també la seua aplicació a l'activitat docent (màxim 6 punts).  
3. Caràcter innovador i interés pedagògic (màxim 2 punts).  
4. Projectes que tracten alguns dels temes següents (màxim 2 punts):  
- Disseny curricular d'optatives en l'ESO.  
- Cicles formatius en Formació Professional.  
- Formació de les persones adultes.   
- Estudi comparat de procediments d'avaluació de l'aprenentatge.  
- Projectes que tinguen com a eix vertebrador la transversalitat:  
 Coeducació  
 Educació intercultural  
 Educació per a la Salut i Educació del Consumidor   
- Organització de l'espai, del temps i dels recursos a l'aula.  
- El treball en l'equip educatiu.  
- La integració a l'aula.  
- Organització i gestió del centre.  
- Models d'organització de col·legis rurals agrupats.  
- Atenció a la diversitat: adaptacions curriculars, diversificació curricular.  
- Programes d'educació bilingüe.  
- Models d'avaluació de centres.  
- L'elaboració de projectes de treball que potencien i experimenten un tractament integrat de tres llengües.  
5. Ajust entre el cost del projecte i els objectius previstos (màxim 1 punt).  
Podran ser desestimats els projectes en què no hi haja ajust entre el cost real del treball proposat i el pressupost que es presente.  
La relació provisional dels projectes seleccionats, les quantitats assignades i també la relació provisional dels projectes no seleccionats amb indicació de les causes, es faran públiques al tauler d'anuncis de la Conselleria d'Educació i Ciència, de les direccions territorials d'educació i dels centres de professors. Hi haurà un termini de vuit dies naturals per a reclamar davant la comissió de selecció.   
Aquestes reclamacions es presentaran al Registre de la Conselleria d'Educació i Ciència o de les direccions territorials d'educació.  
Transcorregut aquest termini, una vegada estudiades i, si escau, ateses aquestes reclamacions, la comissió de selecció elevarà una proposta definitiva a la Direcció General d'Ordenació i Innovació Educativa, amb indicació dels projectes seleccionats i les quantitats assignades i també els projectes no seleccionats indicant-ne la causa.  
La Direcció General d'Ordenació i Innovació Educativa, publicarà la resolució definitiva, per delegació del conseller, de la concessió d'ajudes econòmiques als projectes seleccionats en el Diari Oficial de la Generalitat Valenciana.  
Setena. Import de l'ajuda i de la beca  
La comissió de selecció fixarà les ajudes i les beques individualment tenint en compte els criteris de selecció indicats en la base sisena de l'ordre, el nombre de membres de l'equip de treball i també el pressupost presentat.  
Cada projecte es podrà dotar amb una quantitat màxima de 500.000 PTA per al període total de realització d'aquest.  
Aquesta ajuda màxima de 500.000 PTA comprendrà els conceptes següents:  
a) Una beca per un import màxim de 250.000 PTA per a la realització del projecte.  
b) Una ajuda econòmica per un import màxim de 250.000 PTA per a sufragar les despeses detallades en l'apartat de pressupost indicat en el punt 2 de la base tercera.  
En cap cas no es donarà un import superior al cost de l'activitat a desenvolupada, ja siga computada aïlladament o en concurrència amb les ajudes d'altres administracions públiques o d'altres entitats públiques o privades.  
Vuitena. Obligacions dels beneficiaris  
Una vegada seleccionats els projectes, la comissió comunicarà les quantitats assignades en cadascun dels apartats dels punts de la base tercera de l'annex I, on es detalla el pressupost del projecte.  
L'acceptació de la realització d'un projecte aprovat implica els compromisos següents per part dels autors:  
1. Presentar dos exemplars de la memòria final, original i còpia, amb els resultats del projecte, fins al 10 de novembre de 1994.   
Aquesta memòria recollirà en un apartat la justificació econòmica de la quantitat assignada en cadascun dels apartats, on consten les despeses realitzades pels conceptes següents:  
1.1 Material fungible. Caldrà adjuntar-hi les factures justificatives de les despeses ocasionades.  
1.2 Bibliografia. Caldrà adjuntar-hi les factures justificatives de les despeses ocasionades.  
1.3 Despeses per a treballs especialitzats. Caldrà adjuntar-hi les factures justificatives de les despeses ocasionades.  
1.4. Altres recursos necessaris per a la realització del projecte. Sols en cas d'haver estat expressament aprovats per la comissió de selecció. Caldrà adjuntar-hi les factures justificatives de les despeses ocasionades.  
El material inventariable, i també la bibliografia, han de ser depositats i inventariats bé al centre de destinació del/de la coordinador/a del projecte bé al CEP de la zona d'ubicació d'aquest centre. Caldrà adjuntar-hi el rebut, signat pel/per la director/a del centre o del CEP, on consten els materials que s'hi han deixat en dipòsit.  
2. Adjuntar, a la memòria, un resum d'una extensió mínima de 8 fulls i màxima de 15 en format DIN A-4, amb 30 línies per full i 70 caràcters per línia, que incloga els aspectes més rellevants de la investigació i innovació realitzats (referents a objectius, etapes en el desenvolupament del projecte, resultats).   
La finalitat d'aquest resum serà la possible publicació dels resultats dels projectes seleccionats.  
Amb l'objecte d'accelerar i facilitar la reproducció i difusió de les investigacions, es recomana, si es possible, que el resum de la memòria final siga escrit utilitzant un processador de textos que admeta la conversió dels fitxers a format ASCII i funcione amb ordinadors compatibles amb l'estàndard industrial de 16 bits i sistema operatiu MS-DOS. Caldrà adjuntar el disquet a aquest resum.  
3. Comunicar a la Direcció General d'Ordenació i Innovació Educativa si rep ajuda de qualsevol administració o entitat pública nacional o internacional per a la cobertura de les despeses ocasionades pel projecte que es vol realitzar.  
Novena. Comissió de seguiment i avaluació  
Durant la segona quinzena de novembre de 1994 es reunirà una comissió de seguiment i avaluació dels projectes seleccionats, designada pel director general d'Ordenació i Innovació Educativa.  
El nombre de membres d'aquesta comissió serà imparell i no inferior a tres i tindrà com a objectius prioritaris:  
1. Aprovar les memòries finals tenint en compte les obligacions dels beneficiaris indicades en la base vuitena.  
2. Proposar el nombre d'hores de formació que cal certificar per la realització de cada projecte, sent el nombre d'hores màxim de 80, tal i com s'indica en la base dotze de l'ordre.  
Deu. Percepció de les ajudes  
El finançament es farà quan es lliure la memòria final on s'indiquen els resultats del projecte i siga aprovada per la Direcció General d'Ordenació i Innovació Educativa, mitjançant la comissió de seguiment i avaluació.  
D'acord amb l'apartat primer de la base vuitena, el termini de presentació d'aquesta memòria serà fins el 10 de novembre de 1994.  
En cas que el beneficiari necessite, una vegada publicada la resolució, un avançament del 40 per cent de l'import total, haurà de presentar en la Direcció General d'Ordenació i Innovació Educativa un aval bancari per la quantitat corresponent a l'esmentat 40 per cent.  
Onze. Situació administrativa dels seleccionats  
D'acord amb el que disposa l'article 8 del Decret 108/1992, de 6 de juliol, pel qual s'estableix el règim jurídic de les beques, l'ajuda econòmica no modifica la condició d'activitat del funcionari, que continua subjecte als deures i a les responsabilitats propis de la seua situació.  
Dotze. Certificats  
La Conselleria d'Educació i Ciència certificarà la participació en els projectes seleccionats. En aquest certificat s'assenyalarà el nombre d'hores de formació acreditades, sent el nombre d'hores que es certificaran d'un màxim de 80.  
Tretze. Publicació  
La Conselleria d'Educació i Ciència es reserva durant un any comptador des de la data de resolució, els drets de publicació i difusió dels projectes seleccionats, i dels resums presentats, sense perjudici de la propietat intel·lectual dels autors.  
Si durant aquest període de temps els autors volen publicar el treball, cal comunicar-ho a la Direcció General d'Ordenació i Innovació Educativa.  
La reserva dels drets de publicació no implica compromís d'edició per la Conselleria d'Educació i Ciència. Aquest drets se cediran a l'autor si no es realitza la publicació en el termini previst.  
Catorze  
Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió. Així mateix, seran causes de reintegrament de les quantitats percebudes les previstes en l'article 47.9 de la Llei d'Hisenda Pública de la Generalitat Valenciana.


Còpia Permalink ELI